Djed lavljeg srca

Svatko u životu ima jednu posebnu osobu. Nekoga bez koga bi život bio tužan. Te osobe svojom pozitivnošću čine naš svijet ljepšim mjestom za život. Osobe koje u kišan i olujni dan mogu unijeti sunčanu notu svojim osmijehom. To je za mene moj dida.

Moj dida nikad nije mario za svoje godine. Njegovo lice ni nakon dvadeset godina nije

se promijenilo. Njegove nikad umorne i nikad ozbiljne smeđe oči često se zagledaju u neku prazninu. Usta su mu vrlo nemirna kao i čelo koje se miče pri svakoj njegovoj riječi. Nikad ne govori tiho i mirno, već čim čuje neku novu vijest, odmah ju razglasi. Njegov hod ne bi mogao imitirati ni najbolji imitator.

Kada su mu bile šezdeset i tri godine, ponašao se kao da su mu trideset i tri. Nije mu teško raditi dvadeset i četiri sata na dan, a meni je teško ustati se ujutro ili preživjeti četrdeset i pet minuta matematike. Često govori da ga kuća guši te da mora izaći i nešto raditi. Uvijek si nađe posla, a dosada mu je strana riječ. To me kod njega oduševljava jer u današnje vrijeme često govorimo da nam je dosadno i da je dugotrajna zabava, unatoč svim elektroničkim sredstvima, gotovo nemoguća. Njega čine sretnim male stvari na koje često zaboravljamo, a to je osmijeh najdraže mu osobe - moje bake. Ne voli nepravdu, a to mi je jednom imao prilike i pokazati. Netko bi rekao da je to bila obična susjedska svađa, ali za mene je to bio pothvat vrijedan divljenja. Jedan pas iz susjedstva prekopao je cijeli njegov vrt. To je mog didu jako razljutilo pa je odmah otišao do susjeda koji je sve pokušao ublažiti finim rječnikom i ulizivanjem. Nije znao da se okomio na krivu osobu. Susjed je ipak na kraju priznao krivicu i tada sam znala da njegovim govornim sposobnostima ne treba stati na put. To je moj djed lavljeg srca. No, nije on samo u tome hrabar. On se hrabro nosio sa svim životnim teškoćama pa sam od njega naučila kako se izboriti za sebe, ali i kako pretrpjeti nepravdu. Najviše me učio strpljivosti i s razumijevanjem slušati. Jedno od njegovih najboljih umijeća je spravljanje roštilja. U tome nema boljeg od mojeg dide kojemu je roštilj platno, a meso i povrće boje kojima stvara najukusnija umjetnička djela. Ponekad je potreban samo trenutak da shvatimo koliko nam netko znači.

Kada dolazim prespavati kod njega, često mi priča priče o svom životu na selu i o svojoj braći i sestrama u Bosni. Govori mi da u to vrijeme nisu svi mogli završiti školu i da je većina djece morala žrtvovati svoje obrazovanje kako bi pomogla svojoj obitelji. U tim se trenutcima sjetim kako imam sreće što pohađam školu. Svaki put kad pomislim da je škola najgora stvar na svijetu, sjetim se njegovih riječi koje mi posebno koriste na satu matematike. No, ponekad se izgubi u svojim razgovorima te pomiješa neke riječi. Kad pogledam svog didu znam da sam ponosna što sam njegova unuka. Kažu da pravo bogatstvo nisu novci , već istinska ljubav. Ako je to istina moj je dida bogat čovjek, a ja, već sada, njegova bogata unuka.

Katja Knežević, 6.a